REPUBLIKA SRBIJA

NARODNA SKUPŠTINA

Odbor za prostorno planiranje, saobraćaj,

infrastrukturu i telekomunikacije

13 broj: 06–2/327-16

21. decembar 2016. godine

B e o g r a d

Z A P I S N I K

OSME SEDNICE ODBORA ZA PROSTORNO PLANIRANjE, SAOBRAĆAJ, INFRASTRUKTURU I TELEKOMUNIKACIJE,

ODRŽANE 21. DECEMBRA 2016. GODINE

Sednica je počela u 17.30 časova.

Sednicom je predsedavala Katarina Rakić, predsednik Odbora.

Sednici su prisustvovali članovi Odbora: Dragan Vesović, Jasmina Karanac, Stefana Miladinović, dr Vladimir Orlić, Snežana B. Petrović i Dalibor Radičević.

Sednici su prisustvovali zamenici članova Odbora: Ivana Nikolić (zamenik Jovice Jevtića) i Olivera Pešić (zamenik Ivane Stojiljković).

Sednici nisu prisustvovali članovi Odbora: Dragan Jovanović, Nenad Konstantinović, Zoran Milekić, Jovo Ostojić, Sonja Pavlović, Ognjen Pantović, Novica Tončev i Goran Ćirić, niti njihovi zamenici.

Sednici su prisustvovale iz Ministarstva građevinarstva, saobraćaja i infrastrukture Aleksandra Damnjanović, državni sekretar, i Jovanka Atanacković, v.d. pomoćnika ministra za stambenu i arhitektonsku politiku, komunalne delatnoti i energetsku efikasnost;

Na predlog predsednika Odbora, jednoglasno, usvojen je sledeći

D n e v n i r e d

 1. Utvrđivanje amandmana Odbora na Predlog zakona o izmenama i dopunama Zakona o komunalnim delatnostima u pojedinostima, koji je podnela Vlada.

Prva tačka dnevnog reda **– Utvrđivanje amandmana Odbora na** Predlog zakona o izmenama i dopunama Zakona o komunalnim delatnostima **u pojedinostima,** **koji je podnela Vlada**

Odbor je u skladu sa članom 157. stav 6. Poslovnika Narodne skupštine, jednoglasno, podneo amandmane na čl. 1. i 2. Predloga zakona.

**AMANDMAN I**

 U članu 1. Predloga zakona o izmenama i dopunama Zakona o komunalnim delatnostima, u stavu 3. reči: „6a) pogrebne usluge;“ zamenjuju se rečima: „6a) pogrebna delatnost;“.

**O b r a z l o ž e nj e**

 Amandmanom se predlaže vraćanje prvobitno predloženog rešenja, jer je pogrebna delatnost širi pojam od pogrebnih usluga, odnosno u okviru pogrebne delatnosti nalaze se i pogrebne usluge. Predloženim rešenjem se vrši i usklađivanje sa rešenjem u članu 2. Predloga zakona.

**AMANDMAN II**

 U članu 2. stav 2. menja se i glasi:

„Tačka 6) menja se i glasi:

„6) upravljanje grobljima i sahranjivanje je: upravljanje i održavanje groblja; održavanje grobnog mesta i naplata naknade za održavanje grobnog mesta; obezbeđivanje, davanje u zakup i prodaja uređenih grobnih mesta; pokopavanje i ekshumacija posmrtnih ostataka, kremiranje i ostavljanje pepela pokojnika; održavanje objekata koji se nalaze u sklopu groblja (mrtvačnica, kapela, rozarijum, kolumbarijum, krematorijum); održavanje pasivnih grobalja i spomen-obeležja;”.

Stav 3. menja se i glasi:

„Posle tačke 6) dodaje se tačka 6a), koja glasi:

„6a) pogrebna delatnost je preuzimanje i prevoz posmrtnih ostataka od mesta smrti, odnosno mesta na kome se nalazi umrla osoba (stan, zdravstvena ustanova, instituti za sudsku medicinu i patologiju, ustanove socijalne zaštite i druga mesta) i prevoz do mesta određenog posebnim propisom (patologije, sudske medicine, groblja, krematorijuma, aerodroma, poslovnog prostora pogrebnog preduzeća u kom postoje propisani uslovi za smeštaj i čuvanje pokojnika), organizaciju sahrane i ispraćaja sa pribavljanjem potrebne dokumentacije za organizaciju prevoza i sahranjivanja, čuvanje posmrtnih ostataka u rashladnom uređaju i pripremanje pokojnika za sahranjivanje;”.

**O b r a z l o ž e nj e**

 Predloženim amandmanom se preciznije daje određenje komunalnih delatnosti u delu koji se odnosi na upravljanje grobljima i sahranjivanje, kao i na pogrebnu delatnost.

Za izvestioca Odbora na sednici Narodne skupštine određena je Katarina Rakić, predsednik Odbora.

Na sednici Odbora vođen je tonski zapis.

Sednica je zaključena u 17.40 časova.

 SEKRETAR ODBORA PREDSEDNIK ODBORA

 Biljana Ilić Katarina Rakić